Pinetown-ongeluk: Hof sê oor borg | Maroela Media
Landdros Wendolyn Robinson het bevind dat die bestuurder, Sanele Goodness May (23), se borgtog geweier word. Robinson het gesê May, van Swaziland, is onwettig in Suid-Afrika. "Om hom borg toe te staan op die voorwaarde dat hy in Suid-Afrika bly vir die hofsaak, sal beteken dat die hof sy verblyfreg wettig maak," het Robinson gesê. Sy het gesê howe is nie by magte om dit te doen nie.
Die staat het die borgtogaansoek teengestaan en vir die afgelope twee weke aangevoer dat daar 'n sterk moontlikheid bestaan dat May 'n vlugrisiko is. Die staat het ook aangevoer dat hy vir sy eie veiligheid aangehou moet word.
Lous Barnard, May se prokureur, het aangevoer dat May van strafbare manslag aangekla word, en nie moord nie. Hy het voorgestel dat May in sy oom se sorg vrygelaat word en dat beide sy oom en die Swaziland se Hoë Kommissaris sou help om te sorg dat hy terugkeer vir sy verhoor.
Robinson het gesê indien May teruggestuur word na Swaziland, sal die hof geen jurisdiksie oor sy borgvoorwaardes hê nie. "Dit is ook duidelik dat hy tussen Suid Afrika en Swaziland beweeg het, sonder om van grensposte gebruik te maak." Sy het verder gesê buiten 'n niggie het May geen familie of bates wat hom in die land sou hou nie.